Aðalfundur Vinstrihreyfingarinnar grænt framboð á Akranesi hefur ákveðið að hafa forval um efstu sætin á framboðslista flokksins fyrir sveitarstjórnarkosningarnar 29. maí næstkomandi . Forvalið verður póstkosning og kemur til með að standa yfir fyrstu vikuna í mars , nánar tiltekið frá 28. febrúar til 8. mars . Allir félagsmenn VG á Akranesi og þeir sem skrá sig sem félagsmenn fyrir 26. febrúar næstkomandi hafa þátttökurétt . Skráningin fer fram á heimasíðu flokksins , vg.is “ Nú þegar hafa nokkrir félagar gefið kost á sér í efstu sætin en opið er fyrir ný framboð í forvalið fram til 26. febrúar . Kjörgögn , atkvæðaseðill ásamt kynningu á frambjóðendum , verður borinn út til félagsmanna sunnudaginn 28. febrúar . Það er von uppstillingarnefndar að sem flestir félagsmenn , gamlir sem nýir , taki þátt í forvalinu . Þeir sem áhuga hafa á nánari upplýsingum og / eða vilja bjóða sig fram til starfa fyrir flokkinn hafi samband við Garðar Norðdahl formann uppstillingarnefndar , ” segir í fréttatilkynningu frá félaginu .